त्यसैले त उनी अहिले मानवीय, जीवन भोगाइ, उत्पीडनयुक्त, सन्देशमूलक एवं प्रभावमूलक रचनातर्फ लागेका छन् । तर, ती सबैको माखेसाङ्लो बनेर आएको हुन्छ युद्धऔजार अर्थात् राइफल । राइफलको कर्तुत पीडादायी लागे पनि उनलाई त्यही राइफल प्यारो लाग्छ, गोलीको छेडाइ बीभत्स लागे पनि गोली खेलौनाझैं लाग्छ । किनकि, त्यही राइफल वर्षौं उनको सिरानीमा सुत्यो, वर्षौं काखमा लुट्पुटियो । 'आफ्नो परविारलाई जति प्रेम गरें, मजबुरीले नै किन नहोस्- त्योभन्दा धेर राइफललाई गरें', उनी भन्छन्, 'अनि त्यही राइफलबारे म किन नलेखुँ !'
